P6_TA(2006)0091

Környezetbarátabb halászati módszerek

Az Európai Parlament állásfoglalása a környezetbarátabb halászati módszerekről (2004/2199(INI))

Az Európai Parlament,

- tekintettel a közös halászati politika reformjára,

- tekintettel a Bizottságnak a Tanács és az Európai Parlament számára kiadott, a környezetbarátabb halászati módszerek támogatásáról és a technikai megőrzési intézkedések szerepéről szóló közleményére (COM(2004)0438),

- tekintettel eljárási szabályzata 45. cikkére,

- tekintettel a Halászati Bizottság jelentésére (A6-0019/2006),

A. mivel fontos a környezetet tiszteletben tartó halászati módszerek támogatása,

B. mivel a halállomány fenntarthatósága alapvető fontosságú a halászati tevékenység és a halászati ágazat hosszú távú életképességének biztosításához,

C. mivel a halászokat és érdekképviseleti szerveiket be kell vonni a tengeri környezet védelmét és a kimerült halállományok helyreállítását célzó intézkedések kialakításába,

D. mivel megfelelő szociális és gazdasági intézkedéseket kellene bevezetni annak érdekében, hogy a halászokat kártalanítsák a kimerült halállományok helyreállításához kapcsolódó munkalehetőség-csökkenésből származó veszteségekért,

1. üdvözli a környezetbarátabb halászati módszerek támogatásáról szóló bizottsági közleményt;

2. emlékezteti a Bizottságot, hogy a jelenlegi gazdálkodási intézkedések kiegészítése céljából tágabb összefüggésben kellene szemlélnie a tengeri környezet védelmét és a kimerült halállomány helyreállítását célzó intézkedéseket, különösen a tengeri környezetre és a források állapotára jelentős hatást kifejtő egyéb tényezők figyelembe vételével és tanulmányozásával, amilyen például a parti és a part menti szennyezettség, az ipari és mezőgazdasági szennyvíz, a mélytengeri kotrás és a tengeri szállítás;

3. hangsúlyozza, hogy minden, a tengeri környezet védelmét és a kimerült halállomány helyreállítását szolgáló technikai intézkedésnek tudományos halászati kutatásokon kell alapulnia;

4. úgy véli, hogy ez fontos lépés a halászat tengeri környezetre kifejtett hatásának csökkentése érdekében az ökológiailag fenntartható halászat felé tett úton, de mindamellett elismeri, hogy a halászati tevékenységből adódó hatások ésszerű határokon belül elkerülhetetlenek; emlékeztet viszont arra, hogy a környezetszennyezés, a túlhalászással történő kimerítés és a nem fenntartható halászati módszerek komoly károkat okoznak a halállományokban, hiszen amint azt tudományosan kimutatták, egyes szennyező anyagok igen komoly károkat okoznak a tápláléklánc különböző fázisaiban, és ez súlyos következményekkel jár olyan kereskedelmileg jelentős fajokra, amelyeket védeni kellene;

5. úgy véli, hogy bár az ökológiai megfontolások alapvető fontosságúak, a jövő halászati politikáit nem szabad a gazdaságilag és társadalmilag létfontosságú halászati tevékenységek további büntetésére használni;

6. rámutat, hogy elsőrendű fontosságú a társadalmi és gazdasági szükségletek, valamint a környezeti fenntarthatóság közötti egyensúly megteremtése, azonban kiemeli, hogy a környezetbarát halászat negatív hatásaitól sújtott halászok – különösen a kevésbé fejlett területeken tevékenykedők – támogatása vagy kártalanítása céljából mechanizmusokat kell életbe léptetni;

7. a magas szintű termelékenység fenntartása érdekében a szelektivitás fejlesztésére alkalmas, és így a megfelelő méretű halak kifogását lehetővé tevő technikai módszerek elfogadására szólít fel;

8. rámutat, hogy a halállomány megfelelő mértékű reprodukciója csak a halivadékok szaporodásához és fejlődéséhez szükséges minimális idő tiszteletben tartásának a biztosításával lehetséges;

9. hangsúlyozza annak szükségességét, hogy tengeri tartalékok létrehozásával, valós idejű terület-lezárásokkal és egyéb megfelelő és kiegyensúlyozott gazdálkodási intézkedések révén – amelyeket legalább addig szigorúan foganatosítanak, amíg a tengeri élőhelyek a biztonságos biológiai szinteket elérik – korlátozzák a halászat tengeri élőhelyekre kifejtett negatív hatását;

10. rendkívüli aggodalmának ad hangot az árnyékhalászat problémája kapcsán, és sürgeti a Bizottságot, hogy a probléma leküzdése érdekében tegye meg az összes megfelelő rövid- és hosszú távú intézkedést, beleértve az EU szintjén elfogadott rendelkezések hatékonyságának közeli figyelemmel kísérését;

11. rávilágít arra, hogy halászati tudományos kutatásokon alapuló megfelelő technikai intézkedések, tilalmi időszakok és zónák, valamint a hálók méretére vonatkozó rendelkezések bevezetésével csökkenteni kell a biológiailag ártalmas és gazdaságilag negatív hatású visszaengedett halállomány mennyiségét, figyelembe véve minden olyan tengeri terület konkrét jellemzőit, ahol a technikai állományvédelmi intézkedéseket bevezetik;

12. felhívja a Bizottságot, hogy további késedelem nélkül dolgozzon ki javaslatokat a visszaengedett halállomány csökkentését célzó kísérleti projektekre;

13. javasolja, hogy a halászok részére biztosított megfelelő ösztönzőkkel párosítva vizsgálják meg a visszaengedett halállományra vonatkozó tilalom lehetőségét;

14. sürgeti a Bizottságot, hogy támogassa aktívan a járulékosan kifogott halállomány csökkentésére vonatkozó nemzetközi FAO akcióterv elfogadását;

15. felszólítja a Bizottságot, hogy az általános gazdálkodási intézkedések részeként fektessen hangsúlyt a környezetbarát halászat fejlesztésére;

16. felszólítja a Bizottságot, hogy kerülje az egymásnak ellentmondó célokat és a felületes szabályozást, valamint használja ki ezt a lehetőséget az általános szabályozási rendszer egyszerűsítésére;

17. felszólítja a Bizottságot, hogy a környezetbarát halászat technikai intézkedéseit a meglévő halállomány-helyreállítási tervekkel kapcsolatos erőfeszítések kiegészítőiként vegye figyelembe;

18. úgy véli, hogy ezzel összefüggésben a halak, kritikus élőhelyeik és a biológiai sokféleség hatékony védelme érdekében nélkülözhetetlen az engedély nélküli halászati tevékenység tiltott területeken és a védett tengeri területeken történő felderítésére alkalmas műholdas technológia kifejlesztése és alkalmazása;

19. rámutat, hogy a bizottsági közlemény céljainak továbbvitele érdekében fontos a megreformált halászati politika keretében kifejtett tevékenységek támogatása, különösen:

a) az egyes halfajok sajátosságait figyelembe vevő decentralizált megközelítés elfogadása;

b) a technikai intézkedésekre vonatkozó döntéshozatali folyamatnak a Regionális Tanácsadó Testületekkel együtt történő kidolgozása, amelynek keretében saját követelményeket és a helyi sajátosságoknak megfelelő intézkedéseket lehetne kidolgozni, alkalmazni és ellenőrizni;

c) a Regionális Tanácsadó Testületeknek adott állami támogatáson keresztül a technikai és pénzügyi támogatás növelése azért, hogy képesek legyenek e cél eléréséhez megfelelően hozzájárulni;

d) a közösségi szintű tudományos és technikai kutatás kidolgozása;

e) a környezetbarát halászat integrálása a hosszú távú gazdálkodásba;

20. hangsúlyozza a bizottsági közlemény fontosságát, amelynek nagyobb szerepet kellene játszania a tengeri igazgatásban mind a halászatból élők, mind pedig a tengeri környezet pozitív és hosszú távú jövőjének építése érdekében;

21. utasítja elnökét, hogy továbbítsa ezt az állásfoglalást a Tanácsnak és a Bizottságnak.

--------------------------------------------------